སྟོན་པ་གཤེན་རབ་མི་བོ་ཆེ་མངའ་རིས་གངས་ཏི་སེའི་འདབས་སུ་འཁྲུངས་པར་བཤད་པ་འདི།འདོད་དབང་གིས་བྱུང་རྒྱལ་དུ་བསྙད་པ་ཞིག་གཏན་ནས་མིན་པ་བོན་གཞུང་ཕལ་མོ་ཆེའི་དགོངས་དོན་འདི་ལས་འཛོལ་མེད་པ་ནི་ཁྱེད་ཚོས་གཤམ་ནས་རིམ་བཞིན་མཁྱེན་ཡོང་བ་ཡིན།མཛད་མདོ་གཟེར་མིག་ནས་གཤེན་རབ་བོད་དུ་ཕེབས་དུས་ཆུ་བོ་བཞི་འདུས་ཀྱི་ཕར་ནང་ནས་ཕེབས་ཡོང་སྐོར་གླེང་ཡོད་རུང་།དེ་ཉིད་ལས་བྱང་ཕྱོགས་གེ་སར་ཕྲོམ་གྱི་ཡུལ།ཞེས།ཡུལ་ཆེན་བཅོ་བརྒྱད་ཀྱི་ནང་ཚན་ཕྲོམ་གེ་སར་ཞེས་པ་དེ་འོལ་གླིང་གི་བྱང་དུ་ཡོད་ཚུལ་གླེང་བ་ནི།བསྒྲགས་པ་རིན་ཆེན་གླིང་གྲགས་ནས་དབུས་མངའ་རིས་གངས་ཏི་སེ་བྱས་ཏེ།དེའི་ཤར་ལྷོ་ནུབ་བྱང་གི་རྒྱལ་ཁབ་ཁག་གི་གནས་ཡུལ་གླེང་པ་དང་ཁྱད་པར་ཟུར་ཙམ་སོང་མི་འདུགདེས་ན་དོན་ཐོག་གཟེར་མིག་གི་དགོངས་དོན་གང་དུ་བབ་མིན་ནི་ང་ཚོས་ཤེས་ཟིན་པ་ཡིན།གལ་སྲིད་འོལ་གླིང་ནི་མངའ་རིས་གངས་ཏི་སེའི་ནུབ་ཕྱོགས་སུ་དཔག་ཚག་སྟོང་ཕྲག་མང་པོའི་གནས་སུ་ཡོད་ན་ཕྲོམ་དང་གེ་སར་ནི་དེའི་བྱང་ཕྱོགས་སུ་འགྱུར་དོན་ལར་ནས་མེད།མདོ་འདུས་ནས་ཀྱང་དེ་དང་མཚུངས་པ་ཤར་ཕྱོགས་རྒྱ་ཡི་ཡུལ།བྱང་ཕྱོགས་ཕྲོམ་གྱི་ཡུལ།བྱང་ཤར་ཧོར་གྱི་ཡུལ།ལྷོ་ཕྱོགས་མོན་གྱི་ཡུལ།ཞེས།འོལ་གླིང་གི་བྱང་ཕྱོགས་སུ་ཕྲོམ་དང་།ལྷོ་ཕྱོགས་མོན་བཤད་པས་གནས་དུས་མངའ་རིས་གངས་ཏི་སེའི་ཕྱོགས་བཞི་ལས་འགྱུར་བ་གཏན་ནས་མ་སོང་།སྐབས་འདིའི་མོན་ཡུལ་ཞེས་པ་ནི་དུས་འཁོར་གསུང་སའི་མོན་ཡུལ་སུམ་སྟོད་ཅེས་པའི་ས་གནས་དང་གཅིག་པར་མངོན།ས་གནས་དེ་དེང་སྐབས་བལ་པོའི་ཁོངས་གཏོགས་མོན་རི་ཟུར་གསུམ་ཞེས་པའི་ཕྱོགས་སུ་ངོས་འཛིན་དགོས།གོང་གསལ་མཛད་མདོ་ཁག་ནས་སྟོན་པ་བོད་དུ་ཕེབས་པར་བཤད་པ་འདི་ལ་ཅུང་ཟད་དཔྱད་དགོས་རྒྱུ་ཞིག་ཡོད་དེ།མཛད་མདོ་སྔ་ཤོས་མདོ་འདུས་ནས་སྟོན་པ་ཀོང་ཡུལ་དུ་ཕེབས་ནས་སླར་གངས་རིན་པོ་ཆེ་ལ་ཕྱིར་ཕེབས་བྱས་སྐོར་ཙམ་ལས།ཏི་སེའི་རྒྱབ་ལོག་ཐག་རིང་ཞིག་ནས་བྱོན་ཡོང་སྐོར་འཁོད་མེད་ལ་ཕར་ཡང་དེ་བཞིན་ཡུལ་གྲུ་མང་པོ་བརྒྱུད་ནས་ཕེབས་སོང་བའི་ལོ་རྒྱུས་མི་འདུགསྐབས་དེར་སྟོན་པས་ཁྱུང་ལུང་དངུལ་མཁར་བཞེངས་སྐོར་གསལ་བ་འདི་ཚོས་ཀྱང་གནས་དེ་སྟོན་པའི་འཁྲུངས་གཞིས་དང་འབྲེལ་བ་ཟབ་པོ་ཡོད་པ་གསལ་བཤད་བྱེད་ཐུབ་སྙམ།